**УГОВОР О ПРЕНОСУ, ЗАШТИТИ И КОМЕРЦИЈАЛИЗАЦИЈИ**

**ПРАВА ИНТЕЛЕКТУАЛНЕ СВОЈИНЕ**

**-пренос права на пријаву-**

Уговор о преносу, заштити и комерцијалиyацији права интелектуалне својине (у даљем тексту: “Уговор”) закључен у Београду, дана [унети датум] између следећих уговорних страна:

 1. **Универзитет у Београду**, са седиштем у Београду, Студентски трг бр. 1, матични број [унети број], ПИБ [унети ПИБ], кога заступа [унети име и презиме] у својству ректора (у даљем тексту: “**Универзитет**”), и

 2. [**Факултет/Институт**], који послује у саставу Универзитета, са седиштем у [унети место, адресу и број], матични број [унети број], ПИБ [унети ПИБ], кога заступа [унети име, презиме и функцију] (у даљем тексту: “: “**Чланица Универзитета**”).

У даљем тексту Универзитет и Чланица Универзитета ће заједно бити означени и као “Уговорне стране”, и појединачно као “Уговорна страна”.

**ОПШТЕ ОДРЕДБЕ**

**Члан 1.**

Уговорне стране сагласно утврђују:

1.да је интелектуална својина (у даљем тексту: “ИС”) настала као резултат истраживања, научног, стручног и сваког другог деловања на Универзитету односно Чланици Универзитета коришћењем људских и материјалних ресурса Универзитета,односно Чланице Универзитета као што је описано у Обрасцу за пријаву проналаска [унети предмет пријаве са одговарајућим ознакам], а у складу са регулативом из одредбе става 1. тачка 5. овог члана;

2.да у време закључења овога Уговора, ИС представља:

- проналазак подобан за заштиту патентом или малим патентом;

- знање и искуство који нису подобни за заштиту патентом, малим патентом или неким

 другим обликом правне заштите са апсолутним дејством, али су примењиви у привреди

 (know-how);

- дизајн који је подобан за заштиту правом на индустријски дизајн;

- базу података која је подобна за заштиту сродним правом произвођача база података;

- рачунарски програм;

- биљну сорту подобну за заштиту правом биљних сорти;

- ознаку која је подобна за заштиту жигом или правом на ознаку географског порекла;

- топографију интегрисаног кола подобну за заштиту правом на топографију интегрисаних

 кола ;

3.у смислу овог Уговора, ИС не укључује ауторска дела и предмете сродних права насталих у оквиру наставе или у вези са наставом, односно са стручним или научним истраживањима, укључујући предавања, писане научне, стручне и друге радове а који не представљају ИС у смислу одредбе става 1. тачка 2. овог члана;

4.Чланица Универзитета гарантује:

- да је са творцем интелектуалне својине уредила односе у погледу права интелектуалне

 својине у односу на ИС која је предмет овог Уговора;

- да нема нерешених спорова са творцем интелектуалне својине у вези са предметом овог

 Уговора;

5.Универзитет и Чланица Универзитета поступају у складу са важећим Правилником Универзитета којим се уређује правна заштита и привредно искоришћавање ИС и рад Центра за трансфер технологије (у даљем тексту: „**Правилник**”), Споразумом о сарадњи, закљученим дана [унети датум] са Фондом за иновациону делатност (у даљем тексту: „**Споразум**“) и Процедуром Универзитета у Београду за Програм ТТФ објављеном дана [унети датум] на званичним сајту Центра за трансфер технологије Универзитета у Београду и сајту Универзитета у Београду (у даљем тексту: „**Процедура**“), који се у свему примењују као основ и правила за уређење односа између Уговорних страна, изузев одредаба члана 7 до члана 10 Правилника, које ће се примењивати само у случају негативне одлуке о пружању подршке у поступку комерцијализације од стране Фонда за иновациону делатност или по истеку рокова предвиђених одредбом члана 3 Спразума, као и на основу Споразума закљученим анксима и другим уговорима којима ће се регулисати подршка и комерцијализација дефинисана Споразумом (у даљем тексту заједнички означени као: „**Регулатива**“) ;

6.изрази који се користе у овом Уговору се тумаче у складу са дефиницијама из члана 2. овог Уговора, усклађених са прописима којима се уређују права интелектуалне својине и који су на снази у Републици Србији.

**ДЕФИНИЦИЈЕ**

**Члан 2.**

Уговорне стране сагласно утврђују да, уколико није другачије уговорено, употребљени изрази имају следеће значење :

1. **Due diligence** **анализа** – Due diligence је анализирање неког пословног субјекта пре, за време и после пословне трансакције која има за циљ повећање њене транспарентности откривањем информација важних за успех трансакције. Due diligence анализа је својеврсно “дубинско снимање” пословног субјекта, како би се избегла могућа непријатна посттрансакцијска изненађења. Ревизија је само један део due diligence -а;

2.**Информације које се штите као пословна тајна** - Сматрају се нарочито: финансијски, економски, пословни, научни, технички, технолошки, производни подаци, студије, тестови, резултати истраживања, укључујући и формулу, цртеж, план, пројекат, прототип, код, модел, компилацију, програм, метод, техника, поступак, обавештење или упутство интерног карактера и све друге информације које могу представљати пословну тајну у складу за законом, без обзира на који начин су сачувани или компиловани;

3.**Носилац права** - Носилац права је лице које је у регистру надлежног органа приказано као носилац патента, малог патента, допунског патента и сертификата о додатној заштити;

4.**Пренос права** - Односи се на пренос права Интелектуалне својине;

5.**Приход** - Приход чине сви износи остварени у вези са привредним искоришћавањем ИС које је предмет Обрасца за пријаву проналаска, а у складу са одредбом члана 13 Правилника;

6.**Поступак пред надлежним органом** - Поступак пред надлежним органом је свака радња у поступку пред надлежним органом по пријави, патенту или малом патенту;

7.**Захтев за признање патента** - Захтев за призање патента је захтев који се подноси надлежном органу у складу са законом у циљу признања патента.

**ПРЕДМЕТ УГОВОРА**

**Члан 3.**

Овим уговором се уређују међусобна права и обавезе Универзитета и Чланице Универзитета у вези са правном заштитом и привредним искоришћавањем ИС која је настала на Универзитету односно Чланици Универзитета у оквиру пројекта [унети број пројекта] чији је назив [унети назив пројекта], ближе описаног у Обрасцу за пријаву проналаска [унети предмет пријаве са одговарајућим ознакама], насталог у процесу [унети из чека је произашла ИС која представља предмет овог Уговора], из чега је као резултат настао [унети резултат] и који представља предмет овог Уговора.

**ГАРАНЦИЈЕ**

**Члан 4.**

Творац интелектуалне својине и Чланица Универзитета су се сагласили о начину уређења међусобних односа у погледу права интелектуалне својине која ће настати у односу на ИС и да накнадно неће мењати садржај међусобно уређених односа по питању права на подношење пријаве за признање права интелектуалне својине чији је пренос предмет овог Уговора.

Чланица Универзитета гарантује да има искључиво право на подношење пријаве за признање права интелектуалне својине у односу на ИС чији је пренос предмет овог Уговора.

Чланица Универзитета гарантује да није поднела пријаву надлежном органу за признање права ИС која се овим Уговором преноси на Универзитет, и да није уговором или на други начин располагала ИС чији је пренос предмет овог Уговора.

Чланица Универзитета гарантује да, према најбољем стручном знању и искуству, као и тренутном уверењу заснованом на проверама извршеним пре закључења овог Уговора, нико трећи, било где у свету, нема права интелектуалне својине која је могао стећи истовременим стварањем, независно од Чланице Универзитета. Ова гаранција се не односи на права индустријске својине код којих је новост територијално ограничена или код којих новост није претпоставка за стицање правне заштите у Републици Србији.

Чланица Универзитета гарантује да није учинила јавно доступним информације које би могле бити од значаја за успешно признање права ИС пред надлежним органом.

Чланица Универзитета гарантује да ИС чији пренос представља предмет овог Уговора није настала повредом права ИС трећих лица.

Чланица Универзитета се обавезује да ће Универзитету надокнадити сваку штету која евентуално настане због повреде неке од датих гаранција из овог члана.

**ПРАВНА ЗАШТИТА ИНТЕЛЕКТУАЛНЕ СВОЈИНЕ**

**Члан 5.**

Чланица Универзитета на Универзитет преноси следеће :

- право да поднесе пријаву патента у поступку правне заштите ИС и да стекне патент којим

 ће слободно располагати, под условом да је ИС подобно за такву заштиту;

- искључиво право на привредно искоришћавање ИС, а све у складу са законом и

 Регулативом из одредбе члана1, став 1. тачка 5 овог Уговора ;

- обавезу да сноси трошкове правне заштите, односно привредног искоришћавања ИС, а све

 у складу са законом и Регулативом из одредбе члана1, став 1. тачка 5 овог Уговора.

Творац интелектуалне својине задржава морална права на ИС која је предмет овог Уговора и има право да у том својству буде наведен у пријави за признање патента, као и у списима, регистрима, исправама и другим публикацијама.

Чланица Универзитета се обавезује да ће учинити све што је у његовој моћи у циљу омогућавања Универзитету да поступи на начин из става 1. овог члана, а нарочито да ће:

- да достави Универзитету сву документацију потребну за извршење наведених активности;

- на захтев Универзитета да предузме и друге радње потребне како би се спровеле наведене

 активности;

- да се уздржи од сваког поступка који би могао угрозити права Универзитета из става 1.

 овог члана.

Чланица Универзитета може без ограничења да користи ИС чији је пренос предмет овог Уговора у сврху даљег истраживања и унапређења технологије на коју се ИС односи, као и у образовне и научне сврхе, поштујући обавезу чувања пословне тајне у складу са законом и овим Уговором.

Чланица Универзитета се обавезује да без одлагања обавестити Универзитет о сваком унапређењу технологије на коју се односи ИС, како оне коју је сам развио, тако и оне за коју је сазнао, ради даљег одговарајућег и правовременог поступања, односно правне заштите и комерцијализације.

Универзитет се обавезује да ће спровести поступак регистрације права интелектуалне својине ако је ИС подобна за такву регистрацију, а затим предузети активности ради искоришћавања ИС,те сносити трошкове који настану, а све на начин и под условима предвиђеним законом и Регулативом из одредбе члана 1. став 1. тачка 5 овог Уговора, а посебно да ће предузети активности као што су:

- сношење трошкова поступка процене и давања препоруке за спровођење одређеног облика

 правне заштите ИС, регистрација пред надлежним органима у Републици Србији и/или у

 иностранству;

- детаљног испитивања правних, економских и других аспеката ИС; укупног плана

 привредног искоришћавања и плана финансирања; испитивање степена ризика, испитивање

 постојања могућег сукоба интереса и сл. (тзв. due diligence);

- израда детаљних планова за све фазе привредног искоришћавања;

- други послови који су у функцији оптималног искоришћавања ИС (истраживање тржишта,

 пословна едукација, израда прототипа, пословно умрежавање, тражење инвеститора,

 оснивање start-up, spin-off или spin-out друштава, закључивање уговора о патент

 лиценци, односно других уговора који се односе на располагање правима интелектуалне

 својине, консултантске услуге и др.).

Уговорне стране су сагласне да је, у поступку привредног искоришћавања ИС чији је пренос предмет овог Уговора, Универзитет овлашћен да слободно располаже у корист трећих лица правима интелектуалне својине која је стекао на основу овог Уговора, на начин који је правно дозвољен, имајући у виду корист свих Уговорних страна.

**РАСПОДЕЛА ПРИХОДА ОД ПРИВРЕДНОГ ИСКОРИШЋАВАЊА ИНТЕЛЕКТУАЛНЕ СВОЈИНЕ**

**Члан 6.**

Уговорне стране су сагласне да, у складу са Правилником, приход чине сви износи остварени у вези са привредним искоришћавањем ИС чији је пренос предмет овог Уговора.

Уговорне стране су сагласне да ће се добит, као приход од привредног искоришћавања, умањен за трошкове које је Универзитет имао у поступку правне заштите и привредног искоришћавања ИС расподелити тако да Универзитет задржава 7% а Чланица Униврерзитета 93% добити.

**ОБАВЕЗА ЧУВАЊА ПОСЛОВНЕ ТАЈНЕ**

**Члан 7.**

Уговорне стране се обавезују да ће, као пословну тајну чувати следеће информације:

- о ИС чији је пренос предмет овог Уговора;

- о пријавама у вези са пријављивањем настанка ИС, односно регистрацији права

 индустријске својине;

- све друге информације које сазнају у току поступка идентификације, процене, правне

 заштите и привредног искоришћавања ИС чији је пренос предмет овог Уговора.

Обавеза из става 1. овог члана односи се на сва лица која су на било који начин учествовала у радњама које су резултирале стварањем ИС, а која су могла да стекну информације које се штите као пословна тајна у складу са законом и овим Уговором, и то:

- лица која су запослена на Универзитету;

- студенти ангажовани на истраживачком пројекту из члана 3. овог Уговора;

- друга лица која се баве истраживањем на Универзитету;

- лица која су по основу уговора, ангажована од стране Универзитета;

- и сва друга лица која су у складу са природом свог ангажовања могла сазнати информације

 која се штите као пословна тајна у складу са законом а односе се на ИС која се преносе

 овим Уговором.

Универзитет се обавезује да ће обезбедити да сва лица која учествују у радњама везаним за ИС која је предмет овог Уговора, буду поучена о обавези чувања поверљивих података односно информација које се штите као пословна тајна.

Ниједна Уговорна страна не сме, ни на који начин да објави, нити да на било који други начин учини доступним јавности информације о ИС.

Уговорне стране су сагласне да ће све информације о ИС чувати као пословну тајну и да их, без писане сагласности друге Уговорне стране, неће учинити доступним јавности пре и након окончања поступка регистрације, као и за све време док постоји могућност привредног искоришћавања ИС која је предмет овог Уговора.

Ако је Чланица Универзитета на било који начин открила јавности информације о ИС пре закључења овог Уговора, дужна је да о томе без одлагања у писаној форми обавести Универзитет, детаљно наводећи начин, место и време њиховог откривања (објављивање у научној и/или стручној публикацији, предавање на научном и/или стручном скупу, презентовање на изложби, на друштвеним мрежама, путем интернета и сл.) који ће одлучити о даљем току поступка регистрације, односно привредног искоришћавања ИС.

За евентуалну штету која би настала поступањем супротним одредбама овог члана, Уговорна страна која је открила јавности информације о ИС сносиће последице у складу са законом и Регулативом из одредбе члана 1 став 1 тачка 5 овог Уговора.

**РАСКИД УГОВОРА**

**Члан 8.**

У току поступка правне заштите и привредног искоришћавања ИС која је предмет овог Уговора, Универзитет задржава искључиво право да, у складу са одредбом члана 11. Правилника, раскине овај Уговор уколико се утврди да је даље поступање неоправдано из економских или других разлога, без икаквих права друге Уговорне стране на било који вид надокнаде због такве одлуке Универзитета.

У случају раскида Уговора, Чланица Универзитета је слободна да располаже ИС која је предмет овог Уговора.

Чланица Универзитета може да раскине овај Уговор само на начин и из разлога предвиђених законом којим се уређују облигациони односи.

**ИЗМЕНЕ И ДОПУНЕ УГОВОРА**

**Члан 9.**

Уговорне стране су сагласне да након закључења овог Уговора престају да важе сви претходно постигнути договори, како усмени, тако и они који су сачињени у писаном облику, а који нису у сагласности са одредбама овог Уговора, те се као једини основи регулисања односа између Уговорних страна јавља овај Уговор и Регулатива из одредбе члана1, став 1. тачка 5 овог Уговора.

Све измене и допуне овог Уговора морају бити учињене у писаном облику и потписане од стране овлашћених представника Универзитета и Чланице Универзитета.

**МЕРОДАВНО ПРАВО И РЕШАВАЊЕ СПОРОВА**

**Члан 10.**

Уговорне стране уговарају право Републике Србије као меродавно за овај уговрни однос.

На сва питања која нису уређена овим Уговором и Регулативом из одредбе члана 1. став 1. тачка 5 овог Уговора, примењиваће се одредбе закона којима се уређују правна заштита интелектуалне својине, пословна тајна и облигациони односи.

Уговорне стране су сагласне да ће све евентуалне спорове решавати споразумно, а ако то не буде могуће, уговара се надлежност Привредног суда у Београду.

**ПРЕЛАЗНЕ И ЗАВРШНЕ ОДРЕДБЕ**

**Члан 11.**

Овај уговор сачињен је у 4 (четири) истоветна примерка, од којих по 2 (два) задржава свака Уговорна страна.

Овај Уговор ступа на снагу даном његовог потписивања од стране овлашћених представника Универзитета и Чланице Универзитета.

За Универзитет, Ректор За Чланицу Универзитета, Декан/Директор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_